
In memorian

Az IMDK-ra készített sorozatomat egy camera obscura-val készítettem. A camera obscura (magyar nyelven: sötét szoba) működési elvét már a fénykép rögzítést évszázadokkal megelőzően megfigyelték és feljegyezték. Számos bizonyíték maradt fent reneszánsz korban alkotó festőktől, akik már használták az eszközt a valóság megfigyelésére, másolására.
Egy camera obscura elven működő fényképezőgéphez szükségünk van egy teljesen sötét zárt térre és egy számítások alapján készített kis méretű lyukra - ez képzi le a látott képet a fényérzékeny felületre. A kis méretű lyuk miatt - amely a szép, értelmezhető kép kialakításáért felelős az ilyen kamerák esetében - a magyar nyelvben kialakult a lyukkamera kifejezés.
Amikor elkezdtem legyártani a saját kamerámat, azt gondoltam építek egy olyan kamerát amely arányait tekintve merőben eltér minden, ma forgalomban kapható fényképezőgéptől. Így esett a választásom egy lapos kis fém cigarettatárcára. A dobozkát belülről matt feketére festettem, és szigetelő szalaggal kibéleltem hogy ne eresszen be felesleges fényt. A legprecízebben elvégzendő faladat a megfelelő átmérőjű lyuk legyártása volt. A tökéletes lyuk kör alakját kialakítani csak nagyon vékony és erős anyagon lehet egy mikroszkóp segítségével. Ha a lyuk kialakítása tökéletlen, a vele készített kép is az lesz.
Mikor elkészült a kamera, fényérzékeny fekete-fehér fotópapírral töltöttem meg, erre exponáltam a képeimet Budapest belvárosába. Különböző lakóházak belső udvaraiba jutottam be, és az udvar közepéről látható égbolt-látképeket örökítettem meg. Nehezítette a dolgomat, hogy egyszerre csak egy felvételt tudtam készíteni, és "filmtovábbításra" nem volt lehetőségem. Minden egyes kép elkészítése után egy elsötétített helyen tudtam csak kicserélni a papírt egy újabb, exponálatlanra. Mivel a fotópapír fényérzékenysége jóval elmarad a filmekéhez képest, így minden expozíció átlagosan 5 percig tartott.
A fekete-fehér nyersanyag és a lyukkamera legegyszerűbb tulajdonságait ötvözve fogalmaztam át a valóságot egy olyan képpé amit szabad szemmel ilyen formában sosem láthatnánk. A sok kis képet megőriztem eredeti méretében, pontosan úgy hagyva ahogy az a cigarettatartóban rávetült a fotópapírra az exponálás során. A látens képet laborkörülmények között hívtam elő, így készült el az a 25 darab papírkép amelyet végül oszlopokba és sorokba rendeztem, egyforma teret adva minden képnek. A végleges mű egy kép, amely 25 kisebb méretű négyzetes képből épül fel.
A felvételeken látható épületek már nem épületek többé, az égbolt is átértelmeződött. Egyes képeken még az árnyalatok is eltűntek, grafikai hatást kölcsönözve így a képeknek. A képek karakterei kissé eltérnek egymástól mivel más és más időben készültek, így az aktuális időjárásból eredő fényviszony határozta meg a kialakuló sziluett karakterét.
 



